I 2015 var gjennomsnittshøyden i landet på 175,4 centimeter, to millimeter kortere enn ved studiens start i 1999. Også amerikanske kvinner har blitt to millimeter lavere.

Studien viser også at amerikanske menn og kvinner har lagt på seg rundt tre kilo i snitt siden 1999. Den gjennomsnittlige amerikanske kvinnen veier nå 77 kilo, mens mannen veier nesten 90. Også midjemålet og BMI er noe høyere enn tidligere.

Over 40 prosent av amerikanerne er overvektige, noe som tilsvarer 93 millioner personer, ifølge den amerikanske folkehelsemyndigheten CDC.

Overvekt kan føre til hjerte- og karsykdommer, slag, øke sjansene for å få diabetes 2 og enkelte typer kreft, advarer forskere. I tillegg koster det samfunnet dyrt. Ifølge CDC koster overvekt den amerikanske staten 147 milliarder dollar hvert år.

